หุ้นสหรัฐ,น้ำมันปิดพุ่ง/ทองร่วงแรง
หุ้นดาวโจนส์ปิดพุ่ง 475.57 จุด ขานรับความหวังสหรัฐออกมาตรการกระตุ้นเศรษฐกิจ ด้านราคาน้ำมันพุ่ง 1.21 ดอลลาร์ ขณะที่ทองคำร่วงแรง30.50 ดอลลาร์ 
3 ก.พ. 2564

ดัชนีเฉลี่ยอุตสาหกรรมดาวโจนส์ปิดที่ 30,687.48 จุด เพิ่มขึ้น 475.57 จุด หรือ +1.57% ขณะที่ดัชนี เอสแอนด์พี 500 ปิดที่ 3,826.31 จุด เพิ่มขึ้น 52.45 จุด หรือ +1.39% และดัชนี แนสแดค ปิดที่ 13,612.78 จุด เพิ่มขึ้น 209.38 จุด หรือ +1.56%
ดัชนีดาวโจนส์ตลาดหุ้นนิวยอร์ก วันที่ 2 ก.พ. ปิดพุ่งขึ้นติดต่อกันเป็นวันที่สอง ได้แรงหนุนจากความหวังที่ว่า รัฐบาลสหรัฐจะสามารถผลักดันการออกมาตรการกระตุ้นเศรษฐกิจรอบใหม่จนเป็นผลสำเร็จ หลังจากประธานาธิบดีโจ ไบเดนได้พบปะกับสมาชิกพรรครีพับลิกันที่ทำเนียบขาวเมื่อวันจันทร์ที่ผ่านมาเพื่อหารือเกี่ยวกับการออกมาตรการกระตุ้นเศรษฐกิจ โดยมีแนวโน้มว่าไบเดนจะพยายามผลักดันมาตรการดังกล่าวให้ผ่านการอนุมัติของสภาคองเกรส รวมถึงรายงานที่ว่า จำนวนผู้ติดเชื้อไวรัสโควิด-19 รายใหม่ในสหรัฐปรับตัวลดลงติดต่อกันเป็นสัปดาห์ที่ 3
ด้าน สัญญาน้ำมันดิบเวสต์เทกซัส อินเตอร์มีเดียต หรือ ไลต์สวีตครูด งวดส่งมอบเดือนมีนาคม เพิ่มขึ้น 1.21 ดอลลาร์ ปิดที่ 54.76 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนเมษายน เพิ่มขึ้น 1.11 ดอลลาร์ ปิดที่ 57.46 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน ลดลง 30.50 ดอลลาร์ ปิดที่ 1,833.40 ดอลลาร์ต่อออนซ์